**Informatīvais ziņojums „Par Latvijas elektroenerģijas tirgus pilnīgu atvēršanu”**

1. **Ievads**

2009.gada 17.jūnijā Latvija un septiņas citas Baltijas jūras reģiona dalībvalstis parakstīja saprašanās memorandu ar Eiropas Komisiju par Baltijas enerģētikas tirgus starpsavienojumu plānu (turpmāk – BEMIP). Eiropas Savienības (turpmāk – ES) iekšējā tirgus viens no būtiskākajiem pamatprincipiem ir nodrošināt brīvu preču apriti, brīvību veikt uzņēmējdarbību un pakalpojumu sniegšanas brīvību. Viena no brīvā tirgus sastāvdaļām ir arī atvērts, harmonizēts Eiropas Savienības iekšējais elektroenerģijas tirgus. BEMIP rīcības plāns paredz Baltijas valstīm veikt saskaņotas darbības, lai izveidotu pilnīgi funkcionējošu un integrētu elektroenerģijas tirgu, to balstot uz Ziemeļvalstu elektroenerģijas tirgus modeli. Viens no BEMIP rīcības plāna uzdevumiem ir pakāpeniska Baltijas valstu iekšējo elektroenerģijas tirgu atvēršana, cita starpā paredzot arī regulētu elektroenerģijas tarifu atcelšanu saistītajiem elektroenerģijas lietotājiem, tostarp mājsaimniecībām, lai tās varētu izvēlēties sev piemērotu elektroenerģijas piegādātāju konkurētspējīgā elektroenerģijas tirgū.

Eiropas Parlamenta un Padomes 2009. gada 13.jūlija direktīvas 2009/72/EK par kopīgiem noteikumiem attiecībā uz elektroenerģijas iekšējo tirgu un par Direktīvas 2003/54/EK atcelšanu (turpmāk – Direktīva 2009/72/EK) preambulas 3.punktā ir nostiprināta atziņa, ka, līgumā par Eiropas Savienības darbu noteiktās ES pilsoņu garantētās brīvības, proti, brīva preču aprite, brīvība veikt uzņēmējdarbību un pakalpojumu sniegšanu, ir sasniedzamas tikai pilnībā atvērtā tirgū, kas nodrošina iespēju visiem patērētājiem brīvi izvēlēties piegādātājus un visiem piegādātājiem brīvi veikt piegādes lietotājiem.

Eiropas energoregulatoru sadarbības aģentūra 2010.gada 8.septembrī publicētajā pārskatā par gala lietotāju tarifu regulāciju uz 2010.gada 1.janvāri ir secinājusi, ka regulētie gala tarifi kropļo konkurenci un kavē mazumtirdzniecības tirgu attīstību, tāpēc to piemērošana ir jāatceļ pēc iespējas ātrāk, veidojot valsts politiku brīva elektroenerģijas tirgus attīstībai.

Pēdējos gados daudzas ES dalībvalstis ir veikušas pāreju no pilnībā regulētas elektroenerģijas cenu noteikšanas sistēmas, veidojot uz tirgus cenām bāzētu sistēmu. Viens no galvenajiem pamatprincipiem, uz kura balstās šīs pārmaiņas, ir izpratne, ka regulētas cenas tiek noteiktas tikai to uzņēmumu sabiedriskajiem pakalpojumiem, kas nav saistīti ar atvērtu tirgu. Tomēr uz tirgus cenām balstīta elektroenerģijas tirdzniecība tiek uzskatīta par vitāli nepieciešamu, lai izveidotu sekmīgi funkcionējošu un konkurētspējīgu elektroenerģijas tirgu. Atvērta tirgus teorija liecina, ka pilnībā atvērts un funkcionējošs tirgus nevar ilgtermiņā pastāvēt līdzās regulētām cenām enerģijas galalietotājiem. Pirmkārt, tas ir tāpēc, ka regulēto cenu nostiprināšanas metodoloģijai ir pretējs raksturs tirgus cenas noteikšanas mehānismiem. Otrkārt, regulētas cenas nav radītas konkurējoša tirgus nodrošināšanas vajadzībām – tās drīzāk ir valsts vadītu (centralizētu) ekonomikas virzienu mākslīgi veidots veidojums, un tāpēc tās ir attālinātas no pašreizējās situācijas enerģētikas sektorā, kura virzienus un attīstību nosaka tirgus. Tāpat būtisks pārmaiņu elements, atsakoties un regulētiem tarifiem, ir publiskā tirgotāja sociālā funkcija, ko tas veic ar regulētu tarifu, bet ko tam nebūs jāveic pilnībā atvērtā un neregulētā tirgū, jo tarifs nevar būt sociālās politikas instruments tirgus apstākļos. Regulētās cenas, kas nav veidojušās konkurences apstākļos, nedod uzticamus cenu signālus tirgum un gala patērētājiem. Regulēto cenu noteikšanas procesā galvenā loma ir regulatīvai iestādei, kamēr tirgus cenas rodas piedāvājuma un pieprasījuma mijiedarbībā, citiem vārdiem sakot, pilnīgos konkurences apstākļos, kad piegādātāja vēlme piedāvāt sakrīt ar patērētāja vēlmi maksāt. Piegādātāji un lietotāji ir abpusēji ieinteresēti atrast „godīgu cenu”, lai apmierinātu savas vajadzības.

Tāpat jāuzsver, ka gala lietotāji nav ieinteresēti samazināt ne savu elektroenerģijas kopējo patēriņu, ne patēriņu elektroenerģijas pieprasījuma pīķa slodzes laikā. Pie šī jautājuma risināšanas šobrīd aktīvi tiek strādāts ES energoefektivitātes politikas ietvaros, kas paredz vairākus valsts, pašvaldību un privāta līmeņa instrumentus energoefektivitātes un enerģijas taupīšanas veicināšanai galapatēriņā.

Tāpat Eiropas elektroenerģijas industrijas apvienības *Eurelectric* 2011.gada septembrī publicētajā industrijas politikas dokumentā par elektroenerģijas mazumtirdzniecības tirgus nākotnes redzējumu līdz 2020.gadam tiek uzsvērts, ka, izbeidzot cenu regulēšanu, lietotāji ilgtermiņā būs ieguvēji no elektroenerģijas cenām, ko nosaka un vada tirgus. Tomēr cenu regulēšana mājsaimniecību līmenī joprojām notiek lielākajā daļā (19 no 27) ES dalībvalstīs, tādejādi kavējot labi funkcionējošu mazumtirdzniecības tirgu attīstību.

1. **Citu valstu pieredze**

Elektroenerģijas tirgus liberalizācijas procesos Norvēģija ir viena no šo darbību sākotnējām aizsācējām. Norvēģijas elektroenerģijas tirgus tika pilnīgā atvērts 1991.gadā un atvēršana nenotika pakāpeniski, bet gan vienlaicīgi visiem lietotājiem. Pirms tirgus liberalizācijas Norvēģijas elektroenerģijas tirgus būtībā bija sadalīts atsevišķos reģionālos tirgos, kuru ietvaros tajos operējošiem komersantiem bija gan tiesības, gan pienākums nodrošināt elektroenerģijas piegādi pie to tīkliem pieslēgtajiem lietotājiem. Tirgus reforma noteica, ka lokālajiem piegādātājiem tika izbeigtas to vienpusējās tiesības piegādāt elektroenerģiju, un lietotāji varēja izvēlēties jebkuru piegādātāju. Ar tirgus atvēršanu tika atcelti līdz tam pastāvošie regulētie gala tarifi (arī mājsaimniecībām), bet tika izveidots pēdējās piegādes instruments Norvēģijā ņemot vērā plaši izplatīto decentralizēto ģenerāciju, gan pirms tirgus reformas, gan pēc tās veikšanas nozarē elektroenerģijas tirdzniecības pakalpojumus piedāvā ļoti ievērojams skaits komersantu (mainīgs skaits, kas svārstās ap 100 komersantiem). Un pēc 2011.gada datiem 25 tirgotāji piedāvā elektroenerģijas tirdzniecību visā valsts teritorijā, daļa no šiem tirgotājiem ir pirms reformas saistītie piegādātāji, bet lielākā daļa ir pēc tirgus liberalizācijas veidojušies komersanti. Tikai pieciem tirgotājiem mazumtirdzniecības tirgū ir lielāka tirgus daļa (pēc patēriņa) par 5%, kopēji aizņemot 76% tirgus daļas, un trīs no šiem pieciem tirgotājiem mājsaimniecību apgādes sektorā aizņem 36%.

Lai mājsaimniecības lietotājiem, atvieglotu darbības tirgū, izvēloties piegādātāju un to sniegtos produktus, elektroenerģijas tirgotāji ar patērētāju tiesību aizsardzības Ombudu ir izstrādājuši Standarta vienošanos par elektroenerģijas piegādi. Standarta vienošanos sevī ietver, ka tirgotājs mājsaimniecību lietotājiem piedāvā dažādus elektroenerģijas tirdzniecības produktus, piemēram, mainīgās cenas piegāde, kur tirgotājs piedāvā cenu par kW/h, kas mainās katru nedēļu, par ko tirgotājam lietotājs ir noteikti jāinformē. Šis ir tipisks produkts, ko izmanto mājsaimniecības lietotāji. Tāpat ir Standarta vienošanās ietvaros mājsaimniecības lietotājam piedāvā Spot cenas pakalpojumu, kas ir Nordpool Spot vairumtirdzniecības mēneša cena un tirgotāja uzcenojums. Fiksētās cenas pakalpojums sevī ietver, ka elektroenerģijas cenu fiksē uz lielāku laika periodu no viena līdz trīs gadiem.

Elektroenerģijas mazumtirdzniecības cenas Norvēģijā korelē ar vairumtirdzniecības cenu izmaiņām, tomēr ir dažkārt mazumtirdzniecības cenas atpaliek no vairumtirdzniecības cenu svārstībām. Norvēģijas elektroenerģijas patērētāji ir vieni no aktīvākajiem Eiropā, jo statistika liecina, pēdējos gados elektroenerģijas piegādātāju gadā mainījuši ap 10%, atsevišķos gados pat 15-20% no patērētājiem.

Ja Norvēģija tirgus liberalizācijas veikšanā ir viena no šī procesa celmlaužiem pasaulē, tad Somijas tirgus liberalizācija ir veikta nedaudz vēlāk un arī šīs valsts veikto reformu var minēt, kā pozitīvu piemēru efektīvai pārejai uz neregulētiem mājsaimniecību tarifiem. Somijas elektroenerģijas tirgus ir pilnībā atvērts jau kopš 1998.gada beigām, līdz ar to visi elektroenerģijas lietotāji, tostarp mājsaimniecības, jau vairāk kā desmit gadu var brīvi izvēlēties un mainīt savu elektroenerģijas piegādātāju. Somijā elektroenerģijas tirgu uzrauga Enerģijas tirgus institūcija (*Energy Market Authority*) – tā uzrauga elektroenerģijas tīkla darbību un sistēmas pakalpojumu cenu pamatotību, izmantojot apstiprinātu metodoloģiju, kā arī uzrauga, ka visi elektroenerģijas tirgotāji pilda Somijā noteiktās saistības obligāti piegādāt elektroenerģiju par pamatotu cenu mazajiem lietotājiem, kuru ievadaizsardzības aparāta nominālā strāva nepārsniedz 63 A un gada patēriņš nepārsniedz 100.000 kWh. Šādi Somijā mazie lietotāji tiek pasargāti no nesamērīgi augstu elektroenerģijas cenu riska.

Somijā pēc 2011.gada datiem elektroenerģijas tirdzniecības pakalpojumus piegādā 72 komersanti un no kuriem viena trešā daļa savus pakalpojumus piedāvā ne tikai noteiktā reģionā, bet visā valsts teritorijā. Arī Somijā tikai četriem tirgotājiem kopējā mazumtirdzniecības tirgū ir lielāka tirgus daļa (pēc patēriņa) par 5%, Tirgotāju maina aptuveni 7-8 % no visiem lietotājiem, aktīvi šajā ziņā ir uzņēmumi un arī mājsaimniecības, gan dzīvokļu īpašnieki, gan privātmāju īpašnieki. Mazumtirdzniecības cenas Somijā nav regulētas un to izmaiņas ir cieši saistītas ar vairumtirdzniecības cenu izmaiņām, kas savukārt maiņās no tirgus apstākļiem, resursu pieejamības un elektrosistēmas kapacitātes iespējām. Lai paaugstinātu konkurences līmeni mazumtirdzniecības jomā, Somijas Enerģijas tirgus institūcija ir izveidojusi lietotājiem pieejamu elektroenerģijas cenu noteikšanas instrumentu, kas ļauj salīdzināt tirgotāju piedāvājumus, gan no cenas, gan produkta aspekta un tā izvēlēties sev atbilstošāko piedāvājumu.

No 2005.gada ziemeļvalstu enerģijas regulatori strādā, lai sekmētu un atvieglotu kopēja galalietotāju tirgus izveidi Skandināvijā. Politiskās apņemšanās un starp regulatoriem noslēgtie memorandi liecina, ka puses šo mērķi plāno īstenot līdz 2015.gadam.

Skandināvijas pieredze liecina, ka mazumtirdzniecības tirgus izveidošana ir nozīmīgs process kopējā tirgus izveidei. Mazumtirdzniecības tirgus nodrošina lietotājiem ieguvumus no tirgotāju dažādajiem produktiem, sniegtajiem servisa pakalpojumiem un pakalpojumu sniegšanas metodēm.

1. **Baltijas valstu pieredze**

Igaunija savu elektroenerģijas tirgus atvēršanu ir veikusi citādāk nekā Latvija, proti, Igaunijā elektroenerģijas lietotājiem, kuri atbilst noteiktiem kritērijiem (elektroenerģijas patēriņa apjoms) ir tiesīgi izvēlēties elektroenerģijas tirgotāju. Pārējiem elektroenerģijas lietotājiem netiek dotas tiesības izvēlēties tirgotāju. Liedzot atsevišķām lietotāju kategorijām izvēlēties elektroenerģiju tirgotāju, Igaunijas elektroenerģijas tirgus var uzskatīt par daļēji slēgtu. Šīs situācijas pamatā galvenokārt ir Igaunijas īpašie apstākļi, kas pastāvēja, Igaunijai 2004.gadā pievienojoties ES. Igaunijai pievienošanās procesā piešķirtie izņēmumi tika piešķirti balstoties uz nepieciešamību aizsargāt investīcijas Narvas elektrostacijās un ar nepieciešamību tālāk attīstīt Igaunijas savienojamību ar Skandināvijas elektrotīklu, būvējot Estlink 1 kabeli un Estlink 2 kabeli. Šo projektu pabeigšanai vajadzētu nodrošināt, ka Igaunija atbilst visām tehniskajām prasībām, lai pilnībā atvērtu elektroenerģijas tirgu 2013.gadā.

Elektroenerģijas tirgus liberalizācijas galvenie principi un nosacījumi ir iestrādāti 2004.gadā pieņemtajā Elektroenerģijas tirgus likumā, kas līdz šim ir būtiski grozīts. Igaunijā līdz 2009.gadam tiem patērētājiem kuru elektroenerģijas patēriņš ir lielāks par 40GW/h gadā bija tiesības elektroenerģiju pirkt tirgū un to daļa sastādīja 12 % no kopējā patēriņa. 2009.gadā tika mainīti kritēriji un pēc jaunajiem nosacījumiem patērētājiem ar 2GWh patēriņu gada bija tiesības pirkt elektroenerģiju tirgū (35%, no kopējā patēriņa). Tomēr tika pēc 2010.gada 1.aprīļa var uzskatīt, ka Igaunijas elektroenerģijas tirgus tiek liberalizēts, jo tiek atcelti elektroenerģijas tarifi saistītajiem lietotājiem (lietotāji ar patēriņu 2GW/h gadā un lielāku) un atvērtā tirgus daļa no kopējā patēriņā sastādīja 35 %. Pārējiem lietotājiem, kuri nav saistītie lietotāji nav tiesību izvēlēties elektroenerģijas piegādātāju un tie elektroenerģiju saņem pa regulētiem tarifiem. Ņemot vērā tā brīža zemās regulētās cenas, Igaunijas lielie patērgātāji, kuriem pēc tarifu atcelšanas bija elektroenerģija jāpērk tirgū, saskārās ar apjomīgu elektroenerģijas cenu pieaugumu, aptuveni 40 % apmērā.

Sākot ar 2013.gada 1.janvāri Igaunijas elektroenerģijas tirgus tiks pilnībā atvērts un pienākums pirkt elektroenerģiju brīvajā tirgū būs visiem elektroenerģijas lietotājiem, ieskaitot mājsaimniecības. Tāpat Igaunijā ir paredzēta mazo lietotāju (ievadaizsardzības aparāta nominālā strāva nepārsniedz 63A) aizsardzība, nodrošinot, ka tie nepaliek bez elektroenerģijas gadījumā, ja līdz 2013.gada 1.janvārim nepagūst noslēgt līgumu ar kādu elektroenerģijas piegādātāju.

Universālais pakalpojums paredz, ka tie mājsaimniecības lietotāji, kuriem līdz 2013.gada 1.janvārim nebūs noslēgts elektroenerģijas tirdzniecības līgums ar kādu no tirgotājiem, elektroenerģiju saņems universāla pakalpojuma ietvaros. Universālo pakalpojumu nodrošinās tas tīkla operators, pie kura sistēmas lietotājs ir pieslēgts. Mājsaimniecības universāla pakalpojuma ietvaros par elektroenerģiju norēķināsies pēc ikmēneša biržas cenu, tai pievienojot sapratīgu uzcenojumu. Visi tie lietotāji, kas nav mājsaimniecības un kuriem nebūs spēkā esoša tirdzniecības līguma, elektroenerģiju pirks par balansēšanas cenu.

Lietuva savu elektroenerģijas tirgu atvēra 2010.gadā, nosakot, ka lietotājiem, kuru atļautā maksimālā slodze ir lielāka par 400kW ir pienākums pirkt elektroenerģiju atvērtajā tirgū, pie šādiem nosacījumiem brīvā tirgus daļa bija 35% no kopējā patēriņa. Lietuvā, gan 2011.gadā, gan 2012.gadā šie kritēriji tika pakāpeniski samazināti un šobrīd Lietuvā elektroenerģija pa tirgus cenu ir jāpērk lietotājiem ar atļauto maksimālo slodzi ir lielāka par 30kW un tas ir 55% no kopējā tirgus. Ņemot vērā, ka Lietuvā līdz tam pastāvēja viszemākās regulētās cenas, 2010. gadā, atvēroties 35% tirgum, lielākie patērētāji piedzīvoja gandrīz divkāršu elektroenerģijas cenas pieaugumu.

No 2013.gada 1.janvāra, Lietuvā elektroenerģijas pa tirgus cenu būs, jāpērk visiem lietotājiem izņemot mājsaimniecībām, kuras līdz 2015.gadam būs tiesības saņemt elektroenerģiju par regulētiem tarifiem.

1. **Latvijas elektroenerģijas tirgus attīstība**

Latvija savu elektroenerģijas tirgus atvēršanas procesu uzsāka 2007.gada 1.jūlijā, kad atbilstoši tobrīd spēkā esošās Eiropas Parlamenta un Padomes 2003.gada 26.jūnija direktīvas 2003/54/EK par elektroenerģijas tirgus kopīgiem noteikumiem prasībām, spēkā stājās grozījumi Elektroenerģijas tirgus likumā

tirgus atvēršanas mērķis bija radīt iespēju jebkuram elektroenerģijas lietotājam izvēlēties atbilstošāko elektroenerģijas piegādātāju, veicināt elektroenerģijas tirdzniecību par ekonomiski pamatotām cenām un rosināt konkurenci elektroenerģijas tirdzniecībā.

Ar Elektroenerģijas tirgus likuma normām visi elektroenerģijas lietotāji tika iedalīti divās kategorijās: saistītie lietotāji un elektroenerģijas tirgus dalībnieki. Saistītie lietotāji ir tās personas, kuras neizmanto iespēju kļūt pat elektroenerģijas tirgus dalībniekiem un iespēju brīvi izvēlēties elektrības tirgotāju, bet iegādājas elektrību no publiska tirgotāja vai sistēmas operatora par tarifiem, kurus apstiprinājusi Sabiedrisko pakalpojumu regulēšanas komisija, lai arī šiem lietotājiem ir tiesības pirkt elektroenerģiju no elektroenerģijas tirgotājiem par vienošanās (tirgus) cenu. Saistītie lietotāji ir tiesīgi uz garantētu noteiktas kvalitātes elektroenerģijas piegādi par cenu, kas var tikt viegli un skaidri salīdzināta un pārskatīta, proti, tiesības uz universālo pakalpojumu. Universāla pakalpojuma sniedzējs ir publisks tirgotājs, kuram ir pienākums piegādāt elektrību visiem saistītajiem lietotājiem.

Augstāk minētās direktīvas 3. panta trešajā daļā dalībvalstīm paredzēts pienākums nodrošināt universālo pakalpojumu vismaz mājsaimniecības lietotājiem un, kur uzskata par nepieciešamu, arī mazajiem uzņēmumiem. Universālais pakalpojums šīs normas izpratnē ir tiesības saņemt elektroenerģiju, balstoties uz saprātīgiem nosacījumiem. Tāpat universālais pakalpojums elektroapgādē bez saprotamas cenas aspektiem sevī ietver arī lietotāja tiesības uz nepārtrauktu enerģijas piegādi noteiktā kvalitātē. Normālos apstākļos šī nosacījuma ievērošanai nav vajadzīga aktīva dalībvalsts rīcība, jo iekšējā enerģijas tirgus būtība ir nodrošināt konkurētspējīgas enerģijas cenas un augstu pakalpojumu kvalitāti. Tādejādi efektīva tirgus gadījumā valstij obligāti nebūtu jānosaka enerģijas cenu griesti kādai no lietotāju grupām vai jāapstiprina galalietotāju tarifi.

Praktiskas darbības elektroenerģijas tirgū notika sākot ar 2008.gadu, kad pirmie elektroenerģijas lietotāji – tirgus dalībnieki noslēdza elektroenerģijas tirdzniecības līgumus ar neatkarīgajiem tirgotājiem.

Līdz 2012.gada 1.aprīlim tiesības saņemt universālo pakalpojumu bija ir mājsaimniecībām un komersantiem, kuru gada apgrozījumus vai bilances kopsumma nepārsniedz 7 milj. Ls un kuru algoto darbinieku skaits ir mazāks par 50 darbiniekiem. Pie šādiem nosacījumiem elektroenerģiju par vienošanās cenu (tirgū) pirka aptuveni 1700 elektroenerģijas lietotāju (energoietilpīgie un lielie komersanti), aizņemot ~ 35% no Latvijas gada elektroenerģijas patēriņa.

Ņemot vērā, ka tirgus atvēršana sakrita, kad elektroenerģijas vairumtirdzniecības cenu bija augstas, un apstākli, ka tobrīd spēkā esošie elektroenerģijas tirdzniecības tarifi, bija noteikti zem vidējās tirgus cenas, lielākie Latvijas elektroenerģijas patērētāji piedzīvoja strauju elektroenerģijas cenu kāpumu - 50 % apmērā.

Direktīva 2009/72/EK, kas turpina Direktīvā 2003/54/EK noteiktos mērķus par elektroenerģijas tirgus liberalizāciju ir devusi ES dalībvalstīm jaunus uzdevumus veidojot savus iekšējos elektroenerģijas tirgus. Direktīvas 2009/72/EK uzdevumi galvenokārt ir saistīti ar elektroenerģijas sistēmas darbību nodalīšanu, proti elektroenerģijas pārvades pakalpojuma nodalīšana no ražošanas un tirdzniecības darbībām, regulatīvās iestādes neatkarības nostiprināšanu. Latvijas nacionālajos tiesību aktos Direktīvas 2009/72/EK prasības ir pārņemtas ar 2011.gada 8.jūlija likumu „Grozījumi Elektroenerģijas tirgus likumā” un 2011.gada 14.jūlija likumu „Grozījumi likumā "Par sabiedrisko pakalpojumu regulatoriem"".

1. **Tirgus atvēršanas otrais posms**

Pakāpeniski samazinot saistīto elektroenerģijas lietotāju loku Latvijā, kopš 2012. gada 1. aprīļa tirgū tika iesaistīti lietotāji, kuru pieslēguma spriegums pārsniedz 400 V un ievadaizsardzības aparāta nominālā strāva pārsniedz 100 A, proti, vidēji lieli elektroenerģijas patērētāji. Tirgū tika iesaistīti ~ 4800 lietotāju ar vidējo patēriņu 200MWh/gadā, kas Latvijas elektroenerģijas tirgus brīvo daļu palielināja līdz ~ 66%.

Paralēli tirgus paplašināšanai tika ieviesta pēdējā garantētā piegāde tirgus lietotāju aizsardzībai. Atvērtā elektroenerģijas tirgū elektroenerģijas tirgotājiem nav pienākuma tirgot elektroenerģiju, kad ir beidzies tirdzniecības līgums, un, lai turpinātu saņemt elektroenerģiju, lietotājam ir jāslēdz jauns līgums ar tirgotāju. Ņemot vērā, ka lietotāji ne vienmēr laicīgi noslēdz un pārjauno elektroenerģijas tirdzniecības līgumus, pēdējā garantētā piegāde nodrošina lietotājam elektroenerģijas saņemšanu no pēdējā garantētā piegādātāja.

2012.gada pavasaris bija laiks, kas elektroenerģijas vairumtirdzniecības cenas bija zemas un tie lietotāji, kuriem no 2012.gada aprīļa elektroenerģijas bija jāpērk pa tirgus cenu bija ieguvēji un tie varēja samazināta savas elektroenerģijas izmaksas, jo tirgus tiem piedāvāja zemāku elektroenerģijas cenu, nekā elektroenerģijas cena, kas iekļauta elektroenerģijas tirdzniecības tarifos.

1. **Tirgus atvēršanas trešais posms**

Ņemot vērā tirgus atvēršanas otrā posma sekmīgo norisi un apstākļus, ka sadales sistēmas operators un tirgotāji veiksmīgi ir pielāgojuši gan savas uzskaites, gan norēķinu sistēmas liela skaita lietotāju vienlaicīgai statusa maiņai, tādējādi gan sistēmas operators, gan tirgotāji ir gatavi tirgus tālākai liberalizācijai, Ministru kabinets š.g. 28.augustā atbalstīja Ministru kabineta noteikumu projektu „Grozījumi Ministru kabineta 2011. gada 29. novembra noteikumos Nr.914 „Elektroenerģijas tirdzniecības un lietošanas noteikumi”.

Izmaiņas noteikumos paredz, ka tiesības saņemt universālo pakalpojumu ir tikai tiem lietotājiem, kas elektroenerģiju patērē mājsaimniecības vajadzībām. Pārējie lietotāji no 2012. gada 1. novembra zaudēs tiesības saņemt universālo pakalpojumu. Ar šādu universāla pakalpojuma regulējumu elektroenerģijas tirgū tiek iesaistīti vēl aptuveni 20 000 lietotāju, kas ir 2.3% no lietotājiem un patērē ap 9 % no Latvijā kopā patērētās elektroenerģijas, līdz ar to Latvijas atvērtā elektroenerģijas tirgus daļa sasniegs 75% no kopējā patēriņa.

Ņemot vērā elektroenerģijas vairumtirdzniecības dotā brīža cenas un nākotnes tendences, kas liecina, ka būtisks cenu pieaugums uz ziemas mēnešiem nav gaidāms, tie lietotāji, kuriem no 2012.gada 1.novembra elektroenerģija ir jāpērk par tirgus cenu un kļūstot par tirgus dalībniekiem varēs samazināt izdevumus par elektroenerģiju, jo tirgus cenas ir zem regulētajos tarifos iestrādātās elektroenerģijas cenas. Tomēr ir svarīgi apzināties, ka elektroenerģijas vairumtirdzniecības tirgus ir pakļautas dažādiem svārstīgiem faktoriem kā citu energoresursu cenām globālajā tirgū, klimatisko apstākļu izmaiņām, u.c. dažādiem faktoriem.

1. **Tirgus pilnīga atvēršana**

Veidojot nosacījumus efektīvam un integrētam elektroenerģijas tirgum, ir nepieciešams pakāpeniski samazināt to lietotāju skaitu, kas saņem elektroenerģiju par regulētām cenām, tādejādi nodrošinot pietiekama skaita tirgus dalībnieku klātbūtni tirgū. Pēc elektroenerģijas tirgus atvēršanas trešā posma Latvijā tiesības pirkt elektroenerģiju par regulētām cenām būs mājsaimniecībām, kas veido 25% no Latvijas kopēja elektroenerģija patēriņā. Lai pilnībā atvērtu tirgu un izbeigtu elektroenerģijas cenu regulāciju, nepieciešams noteikt, ka visiem elektroenerģijas lietotājiem, ieskaitot mājsaimniecības, tā ir jāpērk tirgū.

Tomēr, lai saglabātu Direktīvas 2009/72/EK 3.panta trešajā daļā noteikto aizsargājamo lietotāju tiesības uz universālo pakalpojumu, ir jāpilnveido šobrīd esošais universāla pakalpojuma modeļa finansiālais aspekts, proti, jānosaka cenas veidošanas mehānisms tiem mājsaimniecības lietotājiem, kuri nebūs noslēguši elektroenerģijas tirdzniecības līgumu, saglabājot to tiesības saņemt elektroenerģiju par skaidri salīdzināmām, pārredzamām un saprātīgām cenām.

Otrajā tirgus atvēršanas posmā elektroenerģijas tirgus sistēmā tika izveidots instruments, kā pēdējā garantētā piegāde, kas nodrošina elektroenerģijas piegādi tiem elektroenerģijas lietotājiem, kas nav noslēguši elektroenerģijas tirdzniecības līgumu. Ņemot vērā šī instrumenta veiksmīgu pielietošanu no pēdējā garantētā piegādātāja puses, pēdējā garantētā piegāde būt tas instruments, kas būtu piemērojams mājsaimniecības lietotājiem, ja tie nebūs noslēguši elektroenerģijas tirdzniecības līgumu. Vienlaikus varētu diskutēt arī par mazo uzņēmumu iespēju saņemt šo pakalpojumu, bet pārējie lietotāji, kas būtu bez spēkā esošiem tirdzniecības līgumiem elektroenerģiju saņemtu par balansēšanas cenu. Balansēšanas cenas aprēķinu saskaņā ar Elektroenerģijas tirgus likumu un Tīkla kodeksu veic pārvades sistēmas operators un balansēšanas pakalpojumu nodrošina tas tirgus dalībnieks ar kuru lietotājam ir noslēgts līgums par balansēšanas pakalpojumu sniegšanu.

Pēc vairumtirdzniecības biržas ieviešanas Latvijā, kas dotu uzticamu elektroenerģijas vairumtirdzniecības cenu Latvijas teritorijā, būtu jāpārskata līdzšinējas pēdējas garantētās piegādes cenas noteikšanas mehānisms. Pēdējās garantētās piegādes cenu varētu noteikt pēc vairumtirdzniecības biržas vidējās cenas.

Līdz šim saistītie lietotāji, lai saņemtu elektroenerģiju ar publisko tirgotāju slēdza tipveida elektroenerģijas piegādes līgumu, ko saskaņā ar Elektroenerģijas tirgus likuma 33.panta ceturto daļu apstiprina Sabiedrisko pakalpojumu regulēšanas komisija, tādejādi nodrošinot negodīgas komercprakses pielietošanu un netaisnīgu līgumu nosacījumu neesamību. Tirgus apstākļos elektroenerģijas tirdzniecības līguma formu un sastāvu nosaka pusēm vienojoties. Tomēr, lai aizsargātu mājsaimniecības lietotājus, kas ir tirgus dalībnieki Ministru kabineta 2011.gada 29.novembra noteikumu Nr.914 „Elektroenerģijas tirdzniecības un lietošanas noteikumi” 90.punkts nosaka, tos būtiskos nosacījumus un informāciju, kas tirgotājam ir jāiekļauj elektroenerģijas tirdzniecības līgumā.

Kā viens no būtiskiem apstākļiem, kas ietekmē elektroenerģijas lietotāju iespējas izvēlēties sev izdevīgāko tirgotāju ir elektroenerģijas tirgotāja maiņas process. Saskaņā ar Elektroenerģijas tirgus likuma 35.pantu un Ministru kabineta 2011.gada 29.novembra noteikumu Nr.914 „Elektroenerģijas tirdzniecības un lietošanas noteikumi” 121.punktu par elektroenerģijas tirgotāja izmaiņām sistēmas operatoram jāziņo vismaz 21dienu iepriekš. Eiropas regulatoru padome (Council of European Energy Regulators) savā 2012.gada 24.janvāra ziņojumā par labās prakses vadlīnijām elektroenerģijas mazumtirdzniecībā ir norādījusi, ka tiešie ieguvēji no ātras un efektīvas tirgotāju maiņas būs elektroenerģijas lietotāji, jo tie spēs ātrāk reaģēt uz tirgus apstākļiem, novērsīs administratīvās barjeras un vairos lietotāju iesaistīšanos tirgus procesos. Padome iesaka tirgotāju maiņas procesu pēc iespējas saīsināt, tuvinot to 24 stundu termiņam.

Vērtējot šo Eiropas regulatoru padomes secinājumus kopsakarā ar Latvijā pastāvošo tirgotāja maiņas procesu, ir jāvērtē arī Latvijā pēc iespējas samazināt tirgotāja maiņas procesam nepieciešamo laiku. Ņemot vērā, ka Latvijas elektroenerģijas tirgus tiek veidots, kā par piemēru ņemot Skandināvijas elektroenerģijas tirgus modeli, tad tirgotāja maiņas procesu Latvijā varētu veidot pēc līdzīgiem principiem, piemēram, Norvēģijā par tirgotāja maiņu sistēmas operators ir jāinformē vienu nedēļu iepriekš, Zviedrijā un Somijā divas nedēļas iepriekš.

Plānots ka 2013.gada ietvaros Latvijā darbību varētu uzsākt Nord Pool Spot elektroenerģijas vairumtirdzniecības birža, kas radīs uzticamu Latvijā tirgotās elektroenerģijas atsauces cenu. Ņemot vērā ka pilnīga tirgus atvēršanas ietvaros ir plānots mainīt un pilnveidot atsevišķu elektroenerģijas tirgus pakalpojumu modeli (pēdējā garantētā piegāde), Ekonomikas ministrijas ieskatā tirgus atvēršanai mājsaimniecībām būtu jānotiek vienu mēnesi pēc Latvijas tirdzniecības apgabala izveidošanas.

Ekonomikas ministrijas ieskatā tirgus atvēršana mājsaimniecībām varētu notikt 2013.gada 1.septembrī, ja līdz tam būs uzsākusi darboties elektroenerģijas vairumtirdzniecības birža. Lai to paveiktu sekmīgi un efektīvi, jāņem vērā tirgus prognozes, jo elektroenerģijas tirgus Latvijā ir izteikti sezonāls ar būtiskām cenu svārstībām vasaras-ziemas mēnešos, tāpēc jāveido maksimāli izdevīgāki apstākļi tirgus jaunpienācējiem. Tāpat līdz šim laikam būs iegūta Igaunijas pieredze tirgus atvēršanā mājsaimniecībām, kas Latvijai var būtiski palīdzēt pilnīgas tirgus atvēršanas procesā.

*\*Elektroenerģijas vairumtirdzniecības cenu prognoze Latvijai tuvākajā Nord Pool Spot elektroenerģijas tirdzniecības apgabalā (Somija), kurā tiek piedāvāti elektroenerģijas tirgus derivatīvu produkti. (2012.gada 31.oktobra dati)*

Lai nodrošinātu, ka tirgus dalībnieki tiktu savlaicīgi un pietiekami labi informēti par gaidāmo tirgus atvēršanu, Ekonomikas ministrijai sadarbībā ar tirgus atvēršanā iesaistītajiem pusēm ir jāizstrādā sabiedrības informēšanas plāns

Pilnībā atvērts tirgus sekmēs pilnīgus konkurences apstākļus visos tirgus segmentos, uzlabos tirgus pārredzamību, kas, savukārt, ļaus elektroenerģijas lietotājiem gūt labumu - saprotamas, salīdzināmas cenas.

Atvērta tirgus apstākļos vērība ir jāpievērš tiem elektroenerģijas patērētājiem, kas atbilstoši Direktīvas 2009/72/EK 3.panta septītajai daļai ir uzskatāmi neaizsargātajiem lietotājiem – tie, kas saskaras elektroenerģijas nepieejamību no tās izmaksu viedokļa. Direktīvas 2009/72/EK preambulas 45.punkts saka, ka dalībvalstīm būtu jāveic neaizsargāto lietotāju aizsardzībai vajadzīgie pasākumi elektroenerģijas iekšējā tirgus kontekstā. Šādi pasākumi var būt atšķirīgi, ņemot vērā konkrētos apstākļus attiecīgajās dalībvalstīs, un var ietvert īpašus pasākumus attiecībā uz elektroenerģijas rēķinu apmaksu vai vispārīgākus pasākumus sociālās nodrošināšanas sistēmā.

Publiskais elektroenerģijas tirgotājs AS „Latvenergo” jau no 2009. gada rudens īsteno korporatīvās sociālās atbildības kampaņu, atbalstot sociāli mazaizsargātas iedzīvotāju grupas. Šis programmas ietvaros par trūcīgām atzītas personas, kuras ir tiesīgas saņemt garantētā minimāla ienākumu pabalstu (GMI), var saņemt elektroenerģijas norēķinu karti, kas garantē 500 kWh elektroenerģijas saņemšanu bez maksas. Daudzbērnu ģimenes sociāla atbalsta programmas ietvaros papildus sākotnējām Starta tarifa 1200 kWh, kas dod iespēju par elektroenerģiju norēķināties pēc pazemināta tarifa, saņem tiesības par pazeminātu tarifu patērēt vēl 2400 kWh elektroenerģijas.

Laikā posmā no 2009.gada publiskais elektroenerģijas tirgotājs AS „Latvenergo” veicis divus dāvinājumus Latvijas Pašvaldību savienībai un nodevis 100 000 Elektrības norēķinu kartes 500 kWh vērtībā. 2010.gadā sociālā atbalsta programmas izmaksas sasniedza 3,7 milj. Ls un 2011.gadā 2,3 milj. Ls.

2012. gadā Latvijas Pašvaldību savienībai dāvinātas 40 000 Elektrības norēķinu kartes 53,70 LVL vērtībā (kopā 2 148 000 Ls). Latvijas pilsētu un novadu pašvaldību sociālie dienesti mērķa grupu mājsaimniecībām izsnieguši 98 647 elektrības norēķinu kartes 500 kWh vērtībā un 15 892 elektrības norēķinu kartes 53,70 Ls vērtībā.

Pēc pilnīgas tirgus atvēršanas, kas paredz elektroenerģijas diferencēto tirdzniecības tarifu piemērošanas izbeigšanu, arī publiskā tirgotāja īstenotā sociāla atbalsta programma pārtrauks darbību.

Vienlaikus Labklājības ministrija ir izstrādājusi un 2012.gada 17.septembrī iesniegusi Valsts kancelejā Informatīvo ziņojumu par sociālas palīdzības sistēmas reformas gaitu, kas atbilstoši **2012.gada 16.februāra Ministru kabineta rīkojuma Nr.84 „**Par Valdības rīcības plānu Deklarācijas par Valda Dombrovska vadītā Ministru kabineta iecerēto darbību īstenošanai” pielikuma I nodaļas *Cilvēkkapitāls* apakšnodaļai *Labklājība un demogrāfija*  17.punktam, sevī ietver, ka paredzētais sociālās palīdzības sistēmas reformas mērķis ir pakāpeniski pāriet no pasīvām palīdzības formām uz aktīvāku jeb klientus motivējošu un savas situācijas uzlabošanā iesaistītu sistēmu.

Jāatzīmē, ka atsevišķa*s* pašvaldības aprēķinot un piešķirot Sociālo pakalpojumu un sociālas palīdzības likuma 35.panta piektajā daļā noteikto dzīvokļa pabalstu, tajā iekļauj arī izdevumus par elektroenerģiju. Dzīvokļa pabalsta piešķiršanas nosacījumus reglamentē pašvaldības saistošajos noteikumos, tāpēc esošo sistēmu nevar uzskatīt par pietiekamu mājsaimniecību aizsardzībai visā Latvijas teritorijā.

Lai aizsargātu noteiktus mājsaimniecības tipus, Labklājības ministrija kopā ar sadarbības partneriem līdz 2013.gada 1.augustam izstrādās priekšlikumus sociālās drošības sistēmas (viens no riskiem – mājoklis) pilnveidošanai, paredzot sociālās palīdzības sistēmas reformas iespējamo variantu integrēšanu sociālās drošības kopējā sistēmā.

1. **Rīcības soļi pilnīgi atvērta tirgus izveidei**

**Tirgotāji uzsāk piedāvāt tirdzniecības darījumus mājsaimniecībām**

**Elektroenerģijas tirgus visiem lietotājiem**

**2013.gada aprīlis**

**2013.gada septembris**

**2013.gada jūnijs**

**2012.gada decembris**

**2012.gada novembris**

**TA projektu apstiprināšana MK, Saeimā**

**TA projektu izsludināšana VSS**

* 2012.gada novembra ietvaros ar elektroenerģijas tirgus atvēršanu mājsaimniecībās saistītos jautājumus izskatīs Elektroenerģijas tirgus konsultatīvajā padome, kura sniegs Ekonomikas ministrijai priekšlikumus par elektroenerģijas tirgus atvēršanu mājsaimniecības lietotājiem. Ekonomikas ministrija ņemot vērā Elektroenerģijas tirgus konsultatīvās padomes ieteikumus un sniegto informāciju sagatavos vispārīgu analīzi par elektroenerģijas tirgus pilnīgu atvēršanu, tajā ietverot informāciju par sistēmas gatavību, tirgus apstākļu raksturojumu.
* Ekonomikas ministrija sadarbībā ar Elektroenerģijas tirgus konsultatīvās padomi, 2012.gada novembra ietvaros izstrādās tiesību aktu projektus regulētā elektroenerģijas gala tarifa atcelšanai.
* Ekonomikas ministrija 2012.gada decembra ietvaros nodrošina Elektroenerģijas tirgus likuma, Ministru kabineta 2011.gada 29.novembra noteikumu Nr.914 „Elektroenerģijas tirdzniecības un lietošanas noteikumi” grozījumu publisku izsludināšanu Valsts sekretāru sanāksmē un iesniegšanu Ministru kabinetā.
* Lai nodrošinātu, ka tirgus dalībnieki tiktu savlaicīgi un pietiekami labi informēti par gaidāmo tirgus atvēršanu, Ekonomikas ministrijai sadarbībā ar tirgus atvēršanā iesaistītajiem pusēm līdz 2013.gada 1.janvārim izstrādās sabiedrības informēšanas plānu un uzsāks tā īstenošanu.
* Provizoriski 2013.gada vasaras sākumā elektroenerģijas tirgotāji varētu uzsākt piedāvāt elektroenerģijas tirdzniecības pakalpojumus mājsaimniecības lietotājiem.
* 2013.gada septembrī, ja pirms tam vairāk nekā vienu mēnesi iepriekš darbību ir uzsākusi elektroenerģijas vairumtirdzniecības birža, visi mājsaimniecības lietotāji kļūst par elektroenerģijas tirgus dalībniekiem.

Ekonomikas ministrs D.Pavļuts

Vīza:

Valsts sekretārs J.Pūce

4001

J.Bunkovskis

67013170, Janis.Bunkovskis@em.gov.lv